Slobodno vrijeme i obveze učenika

**Učenici na koljenima**

*Istražujemo je li danas teško biti učenik, osjećaju li stres zbog ocjena te kako organiziraju svoje obaveze*

Biti odrasla osoba smatra se najstresnijim razdobljem života. Posao, računi, financije, obveze, briga o djeci i tako u nedogled opterećuju život svake odrasle osobe. Ali što je s djecom? Djeca od petog do osmog razreda, ali i srednjoškolci nakon prosječno 7 sati škole imaju i veliku količinu gradiva za naučiti i zadaće za napisati. Najgorim se smatra prelazak iz četvrtog u peti razred kada imaju puno više obveze, zadataka i zadaća, a imaju i nove predmete. Učenici petog do osmog razreda imaju između 12 i 15 predmeta i 8 do 10 predmeta iz kojih pišu ispite. Iako se možda čini da škola danas više nije tako zahtjevna, većina se učenika s tim ne slaže jer se ocjene smatraju važnijima nego prije, no roditelji ne razumiju da se za odličnu ocjenu treba znati više od 90 % gradiva. Djeci je to teško, nekima gotovo nemoguće, jer uz školske obveze mnogi od njih bave se sportom i žele biti uspješni sportaši. Uz školu i sport potrebno je odvojiti i vrijeme za prijatelje i obitelj, kućne poslove, ostale hobije i interese. Sva očekivanja koja se nameću djeci uzrokuju im stres i sve teže se mogu nositi s nedostatkom vremena i sna i želje da vrijeme provode prema svojim željama i potrebama. Sama bit škole kao da se gubi u hrpi informacija i gradiva koje učenici moraju usvojiti i zadovoljiti određene ciljeve koje je netko zadao i nametnuo. Često ono što se uči u školi nam zapravo neće trebati u životu. U mnogim predmetima ima previše sadržaja koje učenici moraju obraditi u toku školske godine, te često nemaju vremena i nisu u toku sa svime, a nastava nije opuštena i lagana već se često žuri s obradom da se sve stigne napraviti. Osnovna škola trebala bi biti osnova za život, a srednja škola i fakultet cilj za nešto više.

Pitali smo školsku psihologicu Mateju Pavlinovac da nam kaže svoje mišljenje, a učenike da nam na svojim primjerima ispričaju kako organiziraju dan te osjećaju li stres zbog obveza.

Organizacija vremena, obveze i ocjene

 Naša školska psihologica Mateja Pavlinovac i sama smatra da učenici, pogotovo osmaši, nemaju dovoljno vremena, a imaju previše obveza, pogotovo jer uskoro prelaze u srednju školu. Smatra da ocjene jesu jako važne, ali i da su precijenjene i da bi se trebalo učiti više stvari za život. Kako učenici ne bi imali bespotrebnog stresa i problema, uvijek preporučuje dobru organizaciju vremena i obveza. Ipak, većina učenika ne zna dobro organizirati svoje vrijeme pa preporučuje da se učenici, koji trebaju, žele ili ih zanima, jave njoj i rado će im pomoći. Psihologica kaže da kad se obveze nakupe teško se iz toga izvući, no ipak nije nemoguće uz puno rada, ali bi se o tome trebalo više pričati na satovima. Smatra da profesori i sami to žele i pokušavaju pričati o organizaciji i savjetima samo nemaju vremena,

Mišljenja naših učenika

Učenica 6. c razreda Lucija Brantner navodi da je zbog škole pod stresom i brine se da neće sve stići na vrijeme. Zbog pritiska manje vremena provodi s prijateljima i prestala se baviti sportovima. Kaže da se jako trudi u školi i pokušava imati dobre ocjene. Također smatra da se od učenika puno traži.

Učenica 8.c razreda Sara Antolić kaže da nema dovoljno vremena i dnevno potroši preko 4 sata učeći. Ima stresa oko škole, ali mlađim učenicima preporučuje da se ne zamaraju ocjenama i da se opuste jer još imaju vremena.

Odlični učenici i sportaši

Učenik i predstavnik 6.d razreda Antonio Madžar primjer je odličnog učenika koji je i sportaš. Smatra da ima dovoljno slobodnog vremena i dobro ga iskorištava. Kada treba ide na treninge, a kada treba onda uči, ipak zbog ispitivanja i ispita ima stresa. Dnevno potroši do sat vremena učeći, a također navodi kako misli da bi profesori trebali biti stroži.

Učenik 6.d razreda Gabriel Jerković kaže da trenira svaki dan te ipak ima dovoljno slobodnog vremena. Uči poslije utakmica, a dnevno na učenje potroši tri sata i nema stresa oko škole.

Tea Smrekar